b'\n_START_ARTICLE_\nLietuvos skautija\n_START_PARAGRAPH_\nLietuvos skautija \xe2\x80\x93 Lietuvos visuomenin\xc4\x97, savanori\xc5\xa1ka, nepolitin\xc4\x97 organizacija, \xc4\xafkurta 1996 m., veikianti pagal \xc4\xafstatuose suformuluotus tikslus, principus ir metod\xc4\x85. Tai yra did\xc5\xbeiausia skautus vienijanti organizacija Lietuvoje. Lietuvos skautija atvira Lietuvos gyventojams nepriklausomai nuo j\xc5\xb3 ras\xc4\x97s, tautyb\xc4\x97s, religijos, lyties ar visuomenin\xc4\x97s pad\xc4\x97ties._NEWLINE_Lietuvos skautijos tikslas \xe2\x80\x93 ugdyti jaunus \xc5\xbemones, siekiant j\xc5\xb3, kaip individ\xc5\xb3, atsaking\xc5\xb3 pilie\xc4\x8di\xc5\xb3 ir j\xc5\xb3 vietin\xc4\x97s, nacionalin\xc4\x97s ir tarptautin\xc4\x97s bendruomen\xc4\x97s nari\xc5\xb3, pilno fizinio, intelektualinio, socialinio ir dvasinio potencialo i\xc5\xa1rai\xc5\xa1kos._NEWLINE_Lietuvos skautija yra Pasaulio skaut\xc5\xb3 jud\xc4\x97jimo organizacijos (World Organization of the Scout Movement) nacionalin\xc4\x97 nar\xc4\x97. Pasaulio skaut\xc5\xb3 jud\xc4\x97jimo organizacija yra tarptautin\xc4\x97, nepolitin\xc4\x97 ir susideda i\xc5\xa1 pripa\xc5\xbeint\xc5\xb3 nacionalini\xc5\xb3 skaut\xc5\xb3 organizacij\xc5\xb3.\n_START_SECTION_\nVeikla\n_START_PARAGRAPH_\nLietuvos skautijos veikla gr\xc4\xafsta progresyvios saviauklos sistema, kuri veikia per skauti\xc5\xa1k\xc4\x85 \xc4\xaf\xc5\xbeod\xc4\xaf ir priesakus, mokym\xc4\x85si veikiant, patyrimo laipsnius, specialybi\xc5\xb3 programas ir naryst\xc4\x99 ma\xc5\xbeose grup\xc4\x97se. \xc4\xaevairi\xc5\xb3 am\xc5\xbeiaus grupi\xc5\xb3 nariai, padedami suaugusi\xc5\xb3 vadov\xc5\xb3, ugdosi charakter\xc4\xaf, stiprina pasitik\xc4\x97jim\xc4\x85 savimi, komandinio darbo ir bendradarbiavimo kompetencijas._NEWLINE_Pagrindin\xc4\x97s skauti\xc5\xa1k\xc5\xb3 vienet\xc5\xb3 veiklos formos - sueigos, stovyklos, \xc5\xbeygiai, taip pat \xc5\xa1vent\xc4\x97s, nacionaliniai ir tarptautiniai projektai, mokymai. Didel\xc4\x97 dalis programos vykdoma gamtoje.'